Akademický senát STU

19.6.2017

BOD

**Návrh rozpočtu STU na rok 2017**

Predkladá: **prof.** **Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie:

Návrh uznesenia: Akademický senát STU schvaľuje návrh rozpočtu STU na rok 2017

# Návrh rozpočtu STU na rok 2017

V súlade s § 16 ods. (1) Zákona o VŠ návrh rozpočtu pozostáva z nákladov a výnosov, je spracovaný v štruktúre Výkazu ziskov a strát osobitne za okruh hlavnej nezdaňovanej činnosti, osobitne za okruh zdaňovanej činnosti za STU a je vypracovaný podľa jednotlivých súčastí STU.

Návrh rozpočtu STU na rok 2017 vychádza z návrhov rozpočtov jednotlivých súčastí STU –fakúlt, univerzitných pracovísk a účelových zariadení STU. Pri zostavovaní návrhu rozpočtu sa vychádzalo z potreby zabezpečiť nutné náklady jednotlivých súčastí a náklady, ktoré vzniknú realizovaním výdavkov, ktoré vyplývajú z účelovo určených finančných prostriedkov pridelených dotačnou zmluvou zo ŠR. Pri plánovaní nákladov bol zohľadnený predpokladaný objem mimodotačných prostriedkov. Okrem toho boli zohľadnené aj náklady na opravy budov,  na ktoré boli z úrovne STU vyčlenené finančné prostriedky pri rozpise dotácie na rok 2017.

STU na rok 2017 plánuje kladný hospodársky výsledok pred zdanením vo výške 189 642 €. Na okruhu hlavnej nezdaňovanej činnosti sa plánuje záporný výsledok vo výške 1 086 396€, na okruhu zdaňovanej činnosti kladný vo výške1 276 038 €.

Všetky súčasti STU plánujú kladný hospodársky výsledok, okrem Rektorátu, ktorého záporný výsledok ovplyvňujú odpisy, ktoré nie sú kryté výnosmi. Jedná sa o odpisy budov, ktoré STU boli zverené v roku 2002 a na ktoré nebol pridelený zdroj krytia a tiež odpisy majetku, ktorý bol obstaraný z vlastných zdrojov prostredníctvom fondu reprodukcie, hlavne 5% spolufinancovanie prístrojov zakúpených z projektov financovaných zo ŠF a evidovaných na Rektoráte. Plánovaný záporný výsledok hospodárenia na Rektoráte je vo výške 590 164 €, z toho na hlavnej činnosti mínus 989 175 €, na ekonomickej zdaňovanej činnosti plus 399 011 €.

**Celkové náklady** STU sú plánované vo výške 103 683 927 €. V rámci hlavnej činnosti 96 816 067 €, v rámci činnosti zdaňovanej 6 867 860 €.

Z hľadiska štruktúry nákladov najväčšie podiely na nákladoch tvoria:

* osobné náklady (mzdové a sociálne náklady) vo výške 51 050 535€ - podiel 49,15%. Nárast nákladov je dôsledkom valorizácie tarifných platov.
* odpisy vo výške 16 442417 € – podiel 15,85% (nefinančný náklad). Pokles odpisov oproti minulému roku o 1 228 362 € súvisí predajom budovy MTF na Rázusovej ulici v Trnave a so skončením odpisovania majetku nakúpeného prostredníctvom projektov financovaných zo štrukturálnych fondov v rokoch 2009 a 2010.
* iné ostatné náklady vo výške 6 225 721  € - podiel 5,9%, tvoria ich náklady na štipendiá doktorandov, patria sem aj náklady na mobilitu študentov, poistné, patentové prihlášky a pod.,
* náklady na energie vo výške 6 270 441 € - podiel 6,03%. Nárast spotreby energie oproti minulému roku o 395 225 € súvisí s využívaním nových budov v rámci projektu CAMBO na MTF, využívaním moderných, avšak energeticky náročných prístrojov a zariadení, ktoré boli nakúpené v rámci STU z projektov financovaných zo ŠF a s tvorbou rezervy na energie v ŠDaJ.
* náklady na rôzne služby – výkony spojov (telekomunikácie, poštovné), odvoz odpadov, vložné na konferencie, inzercia, atď. vo výške 6 430 214 € – podiel 6,19 % . Nárast oproti minulému roku zohľadňuje zvýšenú potrebu finančných prostriedkov na externé právne služby v súvislosti s prebiehajúcimi súdnymi konaniami, financovaním univerzitných knižničných systémov, na ktoré bola vyčlenená dotácia, tlačiarenské služby a vydávanie študijnej literatúry, služby spojené s prípravou projektu ACCORD, služby spojené s prípravou osláv 80-teho výročia STU a s riešením zahraničných projektov na UM a iné náklady súvisiace s bežnou prevádzkou STU.
* nezanedbateľnú položku tvoria opravy a udržiavanie majetku STU, na ktoré v roku 2017 predpokladáme vynaložiť 4 313 361 €. Výška nákladov je ovplyvnená snahou STU odstrániť havarijný stav budov a vnútorných priestorov STU, ako aj údržbou celouniverzitného informačného systému STU ( odstránenie havarijného stavu  strechy na bloku A na SvF, oprava priestorov CIT na SvF, výmena okien na SjF, maľovanie učební na FA, opravy študentského domova a jedální na MTF, oprava auly na Mýtnej ulici, opravy priestorov STU v rámci projektu debarierizácia, údržba a oprava informačných systémov STU,oprava objektu č. 5 v Gabčíkove bežné opravy a údržbu priestorov jednotlivých súčastí STU).
* Zvýšené cestovné oproti minulému roku o 218 250€ súvisí s realizovaním zahraničných pracovných ciest v rámci riešenia zahraničných projektov a projektov APVV, VEGA, KEGA a projektov financovaných mimo dotácie z MŠVVaŠ SR.
* Nárast nákladov na reprezentačné výdavky o 41 236€ súvisí s plánovanými oslavami 80-teho výročia vzniku STU, s plánovanými zahraničnými návštevami na STU a ostatnými reprezentačnými akciami organizovanými na STU.

**Celkové výnosy** sú plánované vo výške **103 873 569 €**. Výnosy z hlavnej činnosti tvoria 95 729 671  €, výnosy zo zdaňovanej činnosti 8 143 898 €.

Najväčšiu časť tvoria výnosy z dotácie vo výške 85 515 172 t.j. 82,32 %, zostávajúcu časť výnosov na hlavnej činnosti 10 214 499 € (17,68 %) tvoria výnosy zo zahraničných projektov a vlastné výnosy, predovšetkým školné). Výnosy zo zdaňovanej činnosti sú plánované vo výške 8 143 898 €.

Pri plánovaní výnosov z dotácie bolo uvažované nielen s dotáciou na bežné výdavky z roku 2017, ale aj s dotáciou, ktorá nebola minutá v predchádzajúcich obdobiach, s dotáciou v rámci realizovaných projektov a tiež pokrytie dotačných odpisov z kapitálovej dotácie získanej v predchádzajúcich obdobiach.

Z hľadiska štruktúry vlastných výnosov a podielu na celkových výnosoch sú plánované:

* výnosy z predaja služieb vo výške 10 050 982 €, t.j. 9,67% z celkového objemu výnosov (najväčší podiel na nezdaňovanej činnosti majú výnosy za ubytovanie na ŠDaJ )
* ostatné výnosy vo výške 3 040 273 €, t.j. 2,93 %, z celkového objemu výnosov. Významný podiel na tomto výnose má dotácia na zahraničné projekty
* výnosy z prenájmu majetku sú plánované vo výške 1 401 700 €, t.j. 1,35%, z celkového objemu výnosov
* výnosy z použitia fondov 651 942 €, t.j 0,62%. z celkového objemu výnosov

Pri použití fondov sa neplánovalo s použitím rezervného fondu

Pri plánovaní výnosov z prenájmov nehnuteľností, sa vychádzalo z predpokladu, že celkové výnosy za prenájom budú medzi R-STU a súčasti rozdelené nasledovne:

1) prenájom priestorov na fakultách a rektoráte:

70% výnosov prináleží fakultám a rektorátu

30% výnosov zostane v účtovníctve na R-STU ako celouniverzitné výnosy

2) prenájom priestorov v ÚZ ŠDaJ a ÚZ Gabčíkovo

80% výnosov prináleží ÚZ ŠDaJ a ÚZ Gabčíkovo

20% výnosov zostane v účtovníctve na R-STU ako celouniverzitné výnosy.

Rovnakým mechanizmom budú prerozdelené aj skutočne prijaté finančné prostriedky za prenájom nehnuteľností.

Finančné prostriedky získané prenájmom nebytových priestorov, ktoré zostávajú na spoločnom účte STU sa primerane použijú na finančné krytie univerzitných výdavkov nezabezpečených dotáciou.

Hospodárenie STU môžu negatívne ovplyvniť najmä neočakávané opravy a odstraňovanie havarijných situácií.

Rozpočet nákladov a výnosov na rok 2017 je zostavený bez nerozdelenej dotácie vo výške 600 tis. € v nákladovej aj výnosovej časti. Náklady podľa jednotlivých druhov a výnosy z pridelenej dotácie na jednotlivých súčastiach sa zvýšia podľa výšky pridelenej dotácie prislúchajúcej súčasti podľa rozhodnutia Akademického senátu STU.

Tiež bola odpočítaná bežná dotácia, ktorú STU plánuje použiť ako kapitálovú dotáciu na výstavbu športového centra STU vo výške 540 tis. € a 119 500€ na rekonštrukciu informačných systémov STU. Použitie tejto dotácie sa prejaví v nákladoch budúcich rokov – po zaradení do majetku, a to formou odpisov.

V priebehu roka môžu STU vzniknúť náklady a výnosy, ktoré sa nerozpočtujú, napr. zmluvné pokuty, úroky, tržby z predaja majetku a pod.

Prílohy- tabuľky:

1. Návrh rozpočtu STU na rok 2017

2. Návrh rozpočtu STU na rok 2017 – Náklady, výnosy, hospodársky výsledok podľa súčastí

3. Návrh rozpočtu STU na rok 2017– Náklady a výnosy (účty) podľa súčastí